**PREDKLADACIA SPRÁVA**

Ministerstvo školstva, výskumu, vývoja a mládeže SR (ďalej len „ministerstvo“) predkladá na rokovanie Rady vlády SR pre vedu, techniku a inovácie iniciatívny materiál Vesmírna stratégia SR 2030+ - Vesmír ako motor rastu. Predkladaný materiál bol pripravený z vlastnej iniciatívy z dôvodu potreby poukázať na strategický význam a dôležitosť vesmírnych aktivít v Slovenskej republike (ďalej len „SR“) a načrtnúť vízie a ciele ich rozvoja.

Vesmírny sektor sa v posledných desaťročiach zmenil z čisto výskumnej oblasti na motor ekonomického rastu. SR by mala využiť tento potenciál na rozvoj konkurencieschopnosti svojho priemyslu. Vďaka svojej rôznorodosti vesmírne aktivity poskytujú zároveň množstvo benefitov v mnohých ďalších oblastiach života spoločnosti.

V súvislosti so súčasnou zložitou geopolitickou situáciou nadobúda čoraz väčšiu dôležitosť aj obranný a bezpečnostný aspekt vesmírnych aktivít, sprevádzaný úsilím o udržanie mierového využitia vesmíru. Európska únia, ako významný aktér v danej oblasti, v súčasnosti posilňuje svoj ambiciózny vesmírny program a iniciuje opatrenia, na ktoré musí SR flexibilne reagovať.

Stratégia stručne popisuje význam vesmírnych aktivít v globálnom aj európskom kontexte, ako aj ich súčasný stav v SR. Nakoľko ide o vysoko prierezovú oblasť, materiál vymedzuje kompetencie jednotlivých rezortov štátnej správy a informuje o súčasnom systéme riadenia vesmírnych aktivít v SR s výhľadom ich nadrezortného riadenia v budúcnosti.

Osobitná pozornosť je venovaná spolupráci SR s Európskou vesmírnou agentúrou (ďalej len „ESA“), ktorá je kľúčovým akcelerátorom dlhodobého rozvoja slovenských vesmírnych aktivít.

Stratégia naznačuje vízie rozvoja vesmírnych aktivít SR v týchto oblastiach: výskum a vzdelávanie, služby pre štátnu správu a obyvateľstvo, rozvoj vesmírneho priemyslu, bezpečnosť a obrana a popularizácia vesmírnych aktivít. Zároveň sú navrhované čiastkové ciele a opatrenia na podporu ich dosiahnutia.

Predkladaný materiál nemá vplyvy na rozpočet verejnej správy, na podnikateľské prostredie, žiadne sociálne vplyvy, vplyvy na životné prostredie, na informatizáciu spoločnosti, ani na služby verejnej správy pre občana, či na manželstvo, rodičovstvo a rodinu.

Vesmírna stratégia SR bude implementovaná príslušnými orgánmi štátnej správy. Následným dokumentom bude akčný plán, ktorý bude pozostávať z čiastkových akčných plánov navrhnutých relevantnými rezortmi spolu s konkrétnymi merateľnými ukazovateľmi.

Stratégia a akčný plán sa budú priebežne vyhodnocovať a aktualizovať v súlade s časovým nastavením Vesmírneho programu Únie, zmluvnej spolupráce s ESA rešpektujúc rýchlo sa vyvíjajúce národné, európske a globálne trendy rozvoja vesmírnych aktivít.

Materiál bol súčasťou medzirezortného pripomienkového konania. Na rokovanie Rady vlády SR pre vedu, techniku a inovácie sa materiál predkladá bez rozporov.